b'\n_START_ARTICLE_\nUre\n_START_SECTION_\nVsebina\n_START_PARAGRAPH_\nMichael Cunningham je rojen leta 1952 v Ohiu, sedaj pa \xc5\xbeivi v New Yorku. Je zelo odprt \xc4\x8dlovek, zato niti ne skriva razmerja s svojim partnerjem, s katerim \xc5\xbeivita skupaj \xc5\xbee 18 let. Njegova spolna usmerjenost veliko vpliva na njegova dela, saj bralec ne more spregledati kako pisatelj podrobno in natan\xc4\x8dno opi\xc5\xa1e vsak poljub in ob\xc4\x8dutke, ki se pojavijo ob le-tem. Tudi pri opisovanju vsakdanjih, za bralca nepomembnih stvari, pisatelj ne izpusti niti najmanj\xc5\xa1ega detaila, kaj \xc5\xa1ele ob\xc4\x8dutka ali \xc4\x8dustva. Vsa pisateljeva do\xc5\xbeivljanja kar vrejo na dan, katera spretno niza na papir, da bralca kar vle\xc4\x8dejo in vle\xc4\x8dejo naprej v naslednji dogodek. Tako bralec ob za\xc4\x8detku nemara pomisli o pomenu naslova romana\xc2\xa0\xc2\xbbUre\xc2\xab. O vsakem dogodku ali stvari bi pisatelj pisal lahko ure in ure, \xc4\x8de bi se naslov navezoval na na\xc4\x8din pisanja. Ko pa se bralec bli\xc5\xbea koncu romana, pa dobi naslov\xc2\xa0\xc2\xbbUre\xc2\xab\xc2\xa0\xc4\x8disto druga\xc4\x8dne razse\xc5\xbenosti. Ure pripovedujejo zgodbo treh \xc5\xbeensk, ki \xc5\xbeive vsaka v svojem \xc4\x8dasu in okolju. Povezujejo jih strahovi pred spremembami, skrivnosti \xc5\xbeivljenja in smrti, ter hrepenenje po druga\xc4\x8dnem \xc5\xbeivljenju oziroma hrepenenje po neiz\xc5\xbeivetih \xc4\x8dustvih. V zgodnjih dvajsetih letih se Virginia Wolf na obrobju Londona bojuje s sabo in pisanjem romana Gospa Dalloway. Kljub temu, da ima ob sebi mo\xc5\xbea, ne vidi ve\xc4\x8d smisla da bi se borila z njeno psihi\xc4\x8dno boleznijo saj no\xc4\x8de ve\xc4\x8d takega \xc5\xbeivljenja. Po koncu druge svetovne vojne Laura Braun, \xc5\xbeena in mati, v Los Angelesu prebira knjigo Gospa Dalloway. Je vzorna gospodinja, vendar potrta. S prebiranjem knjige ube\xc5\xbei v svoj svet, kjer i\xc5\xa1\xc4\x8de mo\xc4\x8d za velike spremembe v svojem \xc5\xbeivljenju. Konec 20. stoletja \xc5\xbeivi v New Yorku Clarisa Vaughan, novodobna gospa Dalloway, kot jo je poimenoval njen prijatelj Richard. \xc5\xbdivi s svojo partnerico in pripravlja zabavo za svojega prijatelja Richarda, kateri umira za aidsom. Za Richarda skrbi in ga neguje, ter se \xc5\xa1e vedno spominja trenutka neizmerne sre\xc4\x8de, ki ga je do\xc5\xbeivela z njim pred leti. To no\xc4\x8de izgubiti, saj le v tem vidi smisel \xc5\xbeivljenja. Vendar kljub vsemu na koncu ostane sama. Sama se mora soo\xc4\x8diti z lastnimi strahovi in osamljenostjo. Na koncu tega romana presene\xc4\x8deno spoznamo, da so vse te tri zgodbe zelo povezane, deloma tudi prek sorodstvenih vezi. Vse tri \xc5\xbeenske premagujejo dnevne pritiske,vse notranje bitke, a vendarle uspejo pre\xc5\xbeiveti ta dan. Ure nas spominjajo, da je v \xc5\xbeivljenju dragocen vsak trenutek. \xc5\xbdivljenje naj nam ne mine v urah ob\xc5\xbealovanja izgubljenih trenutkov ljubezni, ampak se raje trudimo, da prepoznamo trenutke sre\xc4\x8de in ljubezni, ter v njih \xc5\xbeivimo in jih navsezadnje nesebi\xc4\x8dno poklanjamo tudi drugim. Vsakdanji problemi v \xc5\xbeivljenju ne izbirajo glede na poklic, status ali spolno usmerjenost. Pred njimi smo si vse enaki, kakor tudi pred smrtjo, ki je vedno med nami in kateri nih\xc4\x8de ne uide.\n_START_SECTION_\nZbirka\n_START_PARAGRAPH_\nRoman je iz\xc5\xa1el v Londonu pri Fourth Estate in zalo\xc5\xbebi Sanje.\n_START_SECTION_\nOcene in nagrade\n_START_PARAGRAPH_\nLeta 1999 so Ure (The Hours), o\xc4\x8darale \xc5\xa1tevilne kritike in bralce. Zanje je avtor dobil Pulitzerjevo nagrado za literaturo ter prvo mesto na svetovnih prodajnih lestvicah.\n_START_SECTION_\nIzdaje in prevodi\n_START_PARAGRAPH_\nAmeri\xc5\xa1ki izvirnik iz leta 1998 (COBISS)_NEWLINE_Angle\xc5\xa1ka izdaja iz leta 1999 (COBISS)_NEWLINE_Angle\xc5\xa1ka izdaja iz leta 2002 (COBISS)_NEWLINE_Slovenska izdaja knjige iz leta 2003 (COBISS)\n_START_SECTION_\nPriredbe\n_START_PARAGRAPH_\nPo romanu je re\xc5\xbeiser Stephen Daldry (Billy Eliot) posnel film, ki po mnenju \xc5\xa1tevilnih kritikov velja za enega najbolj\xc5\xa1ih ameri\xc5\xa1kih filmov zadnjih let. The Hours (Ure do ve\xc4\x8dnosti) so prejele vrsto najuglednej\xc5\xa1ih priznanj.'